২৪ এপ্রিল এক বাংলা টেলিভিশন নিউজ চ্যানেলে জ্যোতি বসু, বুদ্ধেদব-কে খাঁটি বামপন্থী বলে মন্তব্য করেছিলেন মুখ্যমন্ত্রী মমতা বন্দ্যোপাধ্যায়। এখন যারা বাম দল করছে তারা নাকি বিজেপি-র কাছে বামপন্থাকে বিক্রি করে দিয়েছেন এমন মন্তব্যও করেন তিনি। এমনকী, তিনি অভিযোগ করেন পঞ্চায়েত ভোট না করতে দেওয়ার জন্য বিজেপি-র সঙ্গেও হাত মিলিয়েছে বামনেতারা। বিভিন্ন কফি-শপে বসে চলছে চক্রান্ত। বামপন্থী লড়াইকে সিপিএম নেতারা ভুলে গিয়েছেন বলেও মন্তব্য করেন। মমতা বন্দ্যোপাধ্যায়ের এহেন মন্তব্যের ৪৮ ঘণ্টার মধ্যেই উত্তর দিলেন বুদ্ধদেব। আর সেই উত্তরে রাজ্যের প্রাক্তন মুখ্যমন্ত্রী যা লিখেছেন তাতে চিন্তার ভাঁজ পড়তে পারে তৃণমূল কংগ্রেসের কপালে।